老表你好嘢 星洲客串豐豐叻過勞樑棟
2024年04月22日 10:37
東網電視
更多新聞短片
史卓豐尋日去新加坡客串有馬贏。
啱啱禮拜日新加坡克蘭芝賽期,又有史卓豐同勞樑棟(新加坡譯:勞愛澤)兩位澳洲年輕好手客串1日,再加埋後者哥哥Jaden(新加坡譯:勞愛傑)正喺星洲客串,3位老表一齊於星洲同日上陣,亦成為呢日巴克錦標賽日生色不少。
畢竟表哥身份嘅史卓豐,最早去過星洲客串,今季已經卜定為摩西旗下嘅「金猴」出戰連場大賽,稍後亦會不時穿梭新加坡同澳洲兩地,尋日就再為「金猴」出戰重頭戲G2巴克錦標,雖然力拚下只跑第3名,但就不至空手回,全日只為摩西騎4件,共獲1冠1季1殿,其中頭馬來自第4級賽「聖特羅佩」。
至於初來報到嘅勞樑棟,全日騎5駒,巴克錦標坐騎「無敵大亨」跑第5名,亦有「林家夢遊」與「精神寶寶」兩匹坐騎得亞,尤其後駒直路已經一度透出,然而臨門兩步被潘曉朗所騎「沙巴皇牌」趕過,以短頭位飲恨。
提及昨日重頭戲巴克錦標,又再成為林家天下,馬王「林家準將」延續上場季內首戰於膠沙地短途復出即勝氣勢,今戰再下一城,然而贏馬過程絕不輕鬆,與馬定賢另一同主廐侶「林家灑脫」直路單打獨鬥險勝,「林家灑脫」賽前5戰未逢敗績,今次跳級僅敗已展現潛力,已視為「林家」覬覦4歲挑戰系列三冠王之王牌。